Meyn shtati respublikachilari Mitt Romnini tanladi
Atlantika okeani bo'yidagi so'lim maskanlari va baliqchilik sanoati bilan tanilgan shtati bugun prezidentlikka da'vogarlarni saraladi.
Massachussetts shtati sobiq gubernatori Mitt Romni Oq Uyga munosib arbob deya tanlandi. Texasdan kongressmen Ron Pol ham ko'plab respublikachilarning olqishiga sazovor bo'lgan. Shtatma-shtat saralash jarayoni va reytinglarda Mitt Romni oldinda ketmoqda, lekin Ron Pol va yana ikki nomzod - sobiq spiker Nyut Gingrich va Pensilvaniyadan sobiq senator Rik Santorum poygani tark etmoqchi emas. Kelasi partiyaviy saylov 28-fevralda Arizona va Michigan shtatida bo'lib o'tadi. 6-martda 10 shtat respublikachilari birvarakayiga ovoz beradi va undan keyin nomzod kim bo'lishi yanada oydinlashadi. Ayni damda Vashingtonda konservativ siyosat targ'ibotchilarining yillik majlisi o'tmoqda. Respublikachi yetakchilar so'zga chiqib, Obama siyosatini qoralamoqda. Xalq demokratlarga "yo'q" deyishi kerak, deydi ular. Konservatorlar nazarida Obamaning liberal siyosati Amerika imkoniyatlarini har tomonlama cheklab qo'ygan. Hozirgi prezident AQShni iqtisodiy inqirozdan olib chiqishga qodir emas, deydi respublikachilar. Oq Uyga ko'ra esa mamlakat inqirozdan chiqa boshlaganiga ancha bo'ldi. Ishsizlik darajasi pasaymoqda, moliyaviy tizim oyoqqa turmoqda, savdo-sotiq jonlangan, deydi Obama ma'muriyati a'zolari. Prezident yurt kezib, omma ko'nglini ovlamoqda va uni qayta saylashni so'ramoqda. Yoz oxiriga borib, har ikki partiya qurultoyga yig'iladi. Prezidentlik va vitse-prezidentlikka nomzodlar rasman e'lon qilinadi.